钦定古今图书集成/明伦汇编/宫闱典/第035卷 > 宣武帝高皇后
## 钦定古今图书集成/明伦汇编/宫闱典/第035卷 > 宣武帝高皇后

按《魏书后妃传》：“宣武皇后高氏，文昭皇后弟偃之女
也。世宗纳为贵人，生皇子，早夭，又生建德公主。后拜
为皇后，甚见礼重。性妒忌，宫人希得进御。及肃宗即
位，上尊号曰皇太后，寻为尼，居瑶光寺，非大节庆，不
入宫中。建德公主始五六岁，灵太后恒置左右，抚爱
之。神龟元年，太后出觐母武邑君。时天文有变，灵太后欲以后当祸，是夜暴崩，天下冤之。丧还瑶光佛寺，
殡葬皆以尼礼。初，高祖幽后之宠也，欲专其爱，后宫
接御，多见阻遏。高祖时，言于近臣，称“妇人妒防，虽王
者亦不能免，况士庶乎！”世宗暮年，高后悍忌，夫人嫔
御，有至帝崩不蒙侍接者。由是在洛二十馀年，皇子
全育者惟肃宗而已。